送任師中任清江
作者：蘇洵
朝代：宋

paragraphs: 吾喜送任師，羨君方少年。
有如伏櫪馬，看彼始及鞍。
奔騰過吾目，蕭條正思邊。
誰知脫吾羈，傲睨登太山。
君今始得縣，翱翔大江干。
大江多風波，渺然勢欲翻。
浩蕩吞九野，開闔壯士肝。
人生患不出，局束守一廛。
未常見大物，不識天地寬。
今君吾鄉秀，固已見西川。
去年人邊吏，出入烽火閒。
儒冠雜武弁，屈與氊裘言。
又當適南土，大浪泛目前。
胸中芥蔕心，吹盡爲平田。
陳湯喜刑勝，所至常縱觀。
吾想君至彼，胸膽當豁然。